b'\n_START_ARTICLE_\nFran\xc3\xa7ois Alexandre Fr\xc3\xa9d\xc3\xa9ric de La Rochefoucauld-Liancourt\n_START_SECTION_\nOriginile\n_START_PARAGRAPH_\nFran\xc3\xa7ois Alexandre Fr\xc3\xa9d\xc3\xa9ric de La Rochefoucauld era fiul lui Fran\xc3\xa7ois Armand de La Rochefoucauld, duce d\'Estissac, mare maestru al Garderobei Regelui, \xc8\x99i al uneia dintre fiicele ducelui de La Rochefoucauld. El \xc3\xaensu\xc8\x99i a purtat titlul de conte de La Rochefoucauld, apoi, \xc3\xaencep\xc3\xa2nd din 1765, pe cel de duce de Liancourt, care era numele unei posesiuni a familiei sale._NEWLINE_Dup\xc4\x83 asasinarea v\xc4\x83rului s\xc4\x83u, Louis Alexandre, la Gisors, la 14 septembrie 1792, a luat titlul de duce de La Rochefoucauld.\n_START_SECTION_\nTinere\xc8\x9bea\n_START_PARAGRAPH_\nOfi\xc8\x9ber de carabinieri \xc3\xaen 1763, el ia succesiunea tat\xc4\x83lui s\xc4\x83u \xc3\xaen acela\xc8\x99i an ca mare maestru al Garderobei Regelui, dar nu face dec\xc3\xa2t foarte scurte apari\xc8\x9bii la Curte. Se c\xc4\x83s\xc4\x83tore\xc8\x99te la v\xc3\xa2rsta de 17 ani, la 14 septembrie 1764, cu F\xc3\xa9licit\xc3\xa9 Sophie de Lannion._NEWLINE_\xc3\x8en 1765 - 1766, \xc3\xael ia cu sine, \xc3\xaen Marele s\xc4\x83u Tur al Italiei pe pictorul \xc8\x99i gravorul lyonez Jean-Jacques De Boissieu._NEWLINE_O vizit\xc4\x83 \xc3\xaen Anglia, \xc3\xaen 1769, pare s\xc4\x83-i fi dat ideea de a construi o ferm\xc4\x83 model la Liancourt, unde cre\xc8\x99te vite importate din Anglia \xc8\x99i din Elve\xc8\x9bia. Pune \xc3\xaen func\xc8\x9biune o ma\xc8\x99in\xc4\x83 de tors \xc8\x99i fondeaz\xc4\x83 o \xc8\x99coal\xc4\x83 de arte \xc8\x99i meserii destinat\xc4\x83 copiilor solda\xc8\x9bilor, care, \xc3\xaen 1788, devine l\'\xc3\x89cole des Enfants de la Patrie, aflat\xc4\x83 sub protec\xc8\x9bia regelui._NEWLINE_Paralel, \xc3\xae\xc8\x99i urmeaz\xc4\x83 cariera militar\xc4\x83: colonel al regimentului de cavalerie La Rochefoucalud-Liancourt, este brigadier de Dragoni \xc3\xaen 1781.\n_START_SECTION_\nRevolu\xc8\x9bia Francez\xc4\x83\n_START_PARAGRAPH_\nAles fiind deputat al nobilimii \xc3\xaen St\xc4\x83rile Generale, pentru baillage-ul din Clermont, i se atribuie un cuv\xc3\xa2nt faimos, pe care l-ar fi pronun\xc8\x9bat, la 12 iulie 1789, la \xc3\xaentrebarea lui Ludovic al XVI-lea:_NEWLINE_\xe2\x80\x9eEste, deci, o revolt\xc4\x83?\xe2\x80\x9d_NEWLINE_El ar fi r\xc4\x83spuns:_NEWLINE_\xe2\x80\x9eNu, Sire, este o revolu\xc8\x9bie!\xe2\x80\x9d_NEWLINE_Pre\xc8\x99edinte al Adun\xc4\x83rii Constituante dup\xc4\x83 14 iulie, el a \xc3\xaencercat s\xc4\x83 concilieze ideile noi \xc8\x99i protejarea monarhiei, ap\xc4\x83r\xc3\xa2nd ca unul dintre primii liberali._NEWLINE_Stabilit apoi \xc3\xaen fruntea unei divizii militare \xc3\xaen Normandia, i-a oferit lui Ludovic un refugiu la Rouen, iar, tentativa sa e\xc8\x99u\xc3\xa2nd, \xc3\xaei f\xc4\x83cu dona\xc8\x9bia unei sume importante de bani\n_START_SECTION_\nExilul\n_START_PARAGRAPH_\nDup\xc4\x83 evenimentele din 10 august 1792, s-a exilat \xc3\xaen Anglia, unde a fost invitat de Arthur Young. A cerut \xc3\xaen van s\xc4\x83 fie ascultat \xc3\xaen cursul procesului Regelui, apoi a p\xc4\x83r\xc4\x83sit Anglia \xc3\xaen 1794 \xc8\x99i a emigrat \xc3\xaen Statele Unite._NEWLINE_A publicat, \xc3\xaen aceast\xc4\x83 perioad\xc4\x83, mai multe eseuri relative la experien\xc8\x9bele sale: "Notice sur l\xe2\x80\x99Imp\xc3\xb4t territorial en Angleterre" (1790), "Des prisons de Philadelphie" (1796)._NEWLINE_\xc3\x8en 1795, a pus la cale, cu cinci \xc3\xaenso\xc8\x9bitori, o c\xc4\x83l\xc4\x83torie care a acoperit o mare parte din Statele din Nord \xc8\x99i din Canada. Au traversat Niagara pentru a ajunge la Fort Erie \xc8\x99i au v\xc4\x83zut \xc8\x99i Fort Chippawa. La Newark (Niagara-on-the-Lake), au fost primi\xc8\x9bi de locotenentul-guvernator John Graves Simcoe. C\xc4\x83l\xc4\x83toria lor s-a terminat la frontiera cu Canada. S-a \xc3\xaentors \xc3\xaen Statele Unite._NEWLINE_Pu\xc8\x9bin apreciat de Contele de Provence, viitorul Ludovic al XVIII-lea, nu s-a amestecat dec\xc3\xa2t pu\xc8\x9bin \xc3\xaen anturajul s\xc4\x83u din exil, iar \xc3\xaen 1797 a solicitat, f\xc4\x83r\xc4\x83 succes, autoriza\xc8\x9bia de a se re\xc3\xaentoarce \xc3\xaen Fran\xc8\x9ba. De unul singur a \xc3\xaentrerupt exilul, \xc3\xaen 1799.\n_START_SECTION_\nRevenirea \xc3\xaen Fran\xc8\x9ba \xc8\x99i rolul s\xc4\x83u \xc3\xaen timpul Imperiului \xc8\x99i al Restaura\xc8\x9biei\n_START_PARAGRAPH_\nRadiat de pe lista emigra\xc8\x9bilor, s-a re\xc3\xaentors \xc3\xaen Liancourt \xc8\x99i \xc8\x99i-a gerat afacerile \xc8\x99i lucr\xc4\x83rile; a fost tratat cu demnitate \xc8\x99i distan\xc8\x9b\xc4\x83 de Napoleon._NEWLINE_\xc3\x8en 1814, \xc3\xaen timpul primei Restaura\xc8\x9bii, Ludovic al XVIII-lea nu i-a redat demnitatea ereditar\xc4\x83 de mare maestru al Garderobei, \xc8\x99i l-a numit, \xc3\xaen compensa\xc8\x9bie, la Camera Pairilor._NEWLINE_Apoi a fost deputat, ales la Camera Reprezentan\xc8\x9bilor constituit\xc4\x83 \xc3\xaen timpul celor O Sut\xc4\x83 de Zile._NEWLINE_A exercitat apoi mai multe func\xc8\x9bii publice, cu titlu benevol, a ap\xc4\x83rat abolirea Comer\xc8\x9bului cu Negri, \xc8\x99i interzicerea jocurilor \xc8\x99i a loteriilor._NEWLINE_A fondat, la 15 noiembrie 1818, Casa de Economii \xc8\x99i de Prevedere de la Paris, prima cas\xc4\x83 de economii din Fran\xc8\x9ba.'